เน้นย้ำติดตั้งระบบผลิตไฟฟ้าพลังงานแสงอาทิตย์บนหลังคา เชื่อมต่อถูกต้องตามมาตรฐาน เพื่อความปลอดภัย
นายจุมภฎ หิมะเจริญ ผู้อำนวยการฝ่ายสื่อสารองค์กร MEA หรือการไฟฟ้านครหลวง เปิดเผยว่า MEA พร้อมขับเคลื่อนนโยบายภาครัฐด้านพลังงานหมุนเวียน ส่งเสริมให้ผู้ใช้ไฟฟ้าติดตั้งระบบผลิตไฟฟ้าพลังงานแสงอาทิตย์บนหลังคา (Solar Rooftop) เชื่อมต่อกับโครงข่ายไฟฟ้าอย่างถูกต้องเพื่อความปลอดภัย สมัครออนไลน์ผ่านเว็บไซต์ https://myenergy.mea.or.th เพื่อยกระดับการให้บริการที่ความสะดวก รวดเร็ว และปลอดภัยในช่วงสถานการณ์โควิด-19 รวมทั้งส่งเสริมให้ผู้ใช้ไฟฟ้า ติดตั้งระบบผลิตไฟฟ้าพลังงานแสงอาทิตย์บนหลังคา ภายในบ้านอยู่อาศัย อาคาร หรือสถานประกอบการ ในเขตพื้นที่ให้บริการของ MEA คือ กรุงเทพมหานคร นนทบุรี และสมุทรปราการ หากต้องการเชื่อมต่อระบบไฟฟ้า ผู้ใช้ไฟฟ้าต้องขออนุญาตเชื่อมต่อกับระบบโครงข่ายไฟฟ้าและติดตั้งอุปกรณ์ตามมาตรฐานของ MEA ต้องผ่านการตรวจสอบจากเจ้าหน้าที่ชำนาญการ เพื่อความปลอดภัยของผู้ใช้ไฟฟ้า รวมถึงป้องกันเหตุอันตรายกับเจ้าหน้าที่ MEA ที่ปฏิบัติงาน อีกทั้งไม่ให้เกิดความเสียหายกับอุปกรณ์ไฟฟ้า ซึ่งอาจส่งผลกระทบต่อความมั่นคงและคุณภาพโครงข่ายระบบจำหน่ายไฟฟ้าปัจจุบันผู้ใช้ไฟฟ้าทุกประเภทสามารถติดตั้งระบบผลิตไฟฟ้าพลังงานแสงอาทิตย์เพื่อใช้เองภายในอาคาร ขนานกับระบบจำหน่ายไฟฟ้าของ MEA เพื่อผลิตไฟฟ้าใช้ภายในบ้านอยู่อาศัย อาคาร หรือสถานประกอบการเป็นหลัก โดยไม่ขายไฟฟ้าให้กับ MEA โดยการยื่นแบบคำขอเชื่อมต่อกับระบบโครงข่ายไฟฟ้าของ MEA เพื่อให้พิจารณาตามระเบียบซึ่งประกาศใช้ ณ ปัจจุบัน ผู้สนใจสามารถสอบถามรายละเอียดได้ที่ ช่องทางโซเชียลมีเดียต่างๆ และศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130 ได้ตลอด 24 ชั่วโมง